Fontos változás Hevesben: érdemes lesz figyelni a vízórákat - HelloVidék
Fontos változás Hevesben: érdemes lesz figyelni a vízórákat
HelloVidék 2019.05.09. 09:30
A Heves Megyei Vízmű Zrt . új ütemtervet készít elő, amely alapján évi egyszeri mérőóra olvasásra tervezi az átállást, előreláthatólag valamikor az év második felétől. Erről, ha az átállás megtörténik, részletes, központilag kiküldött levélben értesíti majd a lakosságot - írja a hatvanonline.hu.
Amíg a változások előkészítése zajlik, a számlázás ütemezése változatlanul marad. A lakosok a megelőző egyéves időszak felhasználási adataiból kalkulált napi átlag alapján becsült számlát fogják megkapni, de be is diktálhatják vagy többféle módon rögzíthetik is az órák állását.
A következő módokon lehet bediktálni az órák állását:
A Vízmű weboldalán, ide kattintva.
Az ügyfélszolgálaton a 37/341717-es telefonszámot hívva. Itt lehet személyesen vagy üzenetrögzítőre diktálva is leadni az óraállást.
Vagy az ugyfelszolgalat@hatvan.hmvizmurt.hu e-mail címre is el lehet küldeni.
A portál szerint, sokkal közelebbi értéket tudunk leadni, ha fotót készítünk az aktuális állásról, majd ezt e-mail-ben elküldjük a megadott címre. A szolgáltató arra hívja fel a figyelmet, hogy aki tud, segítsen idős ismerőseinek, rokonainak az órák diktálásában.
A Vízmű közleménye szerint néhány kritikus helyen tartandó ellenőrző olvasástól eltekintve a megszokott módok szerint történik majd a számlázás június hóban. Kiemelték azt is, hogy leolvasó legközelebb augusztus hónapban fog menni a településre, mivel ez lesz az éves elszámolás hónapja is.
Heves Megyei Vízmű Zrt. közleménye:
Tájékoztatjuk Önöket, hogy a Heves Megyei Vízmű Zrt. szolgáltatási területén a közeljövőben új mérőleolvasási és számlázási rend kerül bevezetésre.
Lakossági felhasználók esetében a továbbiakban az eddigi kéthavonta történő mérőleolvasás helyett évi egyszeri leolvasás történik majd, a két leolvasás közötti időszakban pedig az eddigi gyakorlat szerint kéthavonta részszámla kerül majd kiállításra, amely alapja az utolsó leolvasást megelőző éves időszak átlagfelhasználása.
Közületi felhasználók közül a felhasználásuk mértéke alapján nagyfelhasználóknak minősülők továbbra is havonta történő mérőolvasás alapján kapnak számlát. E kategóriába nem soroltak esetében ugyanakkor évi egyszeri leolvasás történik majd, a leolvasások közötti időben pedig az eddigi gyakorlat szerint havonta készül a részükre un. részszámla az éves átlagos felhasználás figyelembe vételével.
Tájékoztatjuk Önöket, hogy a két leolvasás közötti időszakban indokolt esetben lesz mód a kiszámított átlagos felhasználás módosítására, illetve adott a lehetőség mérőállás diktálására is. A távolvasásra alkalmas mérővel ellátott területek a továbbiakban is az eddigi gyakorisággal kerülnek leolvasásra, így ezeknél folyamatosan mért adatokra épülő elszámoló számla készül majd.
Az új rendszer teljeskörű bevezetésére várhatóan 2019. szeptember 1-vel kerül sor, addig a bevezetés időszakában a leolvasási gyakoriság egyes településeken eltérhet az eddig megszokottól, de a lakossági felhasználók kéthavonta, a közületi felhasználók havonta kapnak továbbra is víz- és csatornadíj számlát.
Arról, hogy az egyes ellátási területek mérői a továbbiakban mikor kerülnek leolvasásra a társaság honlapján (www.hmvizmurt.hu) is tájékoztatjuk Önöket, egyébként pedig a következő hónapok leolvasásait követően elkészülő számlákhoz csatoltan, illetve számlákon a konkrét felhasználási helyre vonatkozó információt is megkapja minden felhasználó. Amennyiben kérdésük van, kérjük, keressék ügyfélszolgálatainkat elérhetőségeinken.
Az új rendszer bevezetésének időszakában felmerülő esetleges kellemetlenségekért megértésüket és türelmüket kérjük!